text: Kvinde drak ætsende væske
  07 januar 2010 kl. 16.33
  En 29-årig kvinde fra Esbjerg har fået forbrændinger i munden efter at have drukket en ætsende væske. Hendes eks-kæreste er anholdt som mistænkt i sagen.
  Stærke forbrændinger 
  Kvinden er indlagt på sygehuset i Esbjerg. Hun drak den farlige væske fra en vandkande. Selvom hun hurtigt spyttede væsken ud igen, har hun fået stærke forbrændinger i mund og svælg.
  
  Lukkede døre
  På baggrund af kvindens forklaring har politiet anholdt hendes eks-kæreste. Men politiet vil ikke oplyse, hvorfor eks-kæresten er blevet anholdt.
  Grundlovsforhøret i Esbjerg Ret torsdag eftermiddag bragte ikke mere lys over sagen for offentligheden. Det blev nemlig holdt for lukkede døre. 
  Eks-kæresten er blevet varetægtsfængslet i fire uger.
  